**Tárgy: Jelentés a két ülés között**

**történt eseményekről**

**ELŐTERJESZTÉS**

**Csemő Község Képviselő-testületének**

**2022. december 13-án tartandó ülésére**

**Tisztelt Képviselő-testület!**

Minden viszontagság mellett nem lehetünk elégedetlenek az idei esztendővel – sem.

*Sikerült befejeznünk és kompromisszumok nélkül tudtuk átadni az új mini bölcsődét.*

*Mind az öt, idei év Magyar Falu Programban nyert projektet megvalósítottuk – az elszámolások folyamatban vannak.*

Ahogy a pandémiás veszélyhelyzetre nem lehetett előre felkészülni, úgy a háborús veszélyhelyzet, az energiaválság és a hiper infláció is jelentősen kimozdított mindenkit a komfortzónájából.

A legfontosabb feladatunk az volt, hogy a működés biztonságát garantáljuk. Kihasználtuk, hogy az intézmények majdnem mindegyikében van klíma, szeptember és október hónapokban nem indítottuk be a gázfűtést.

A hivatalban is megtettük az előkészületeket, hogy január 1-től az emeleti rész a földszintre költözhessen, így jelentősen csökkenthetjük a rezsi költségeket.

Azokon az önként vállalt feladatokon kellett spórolnunk, ami a helyi „szociális háló” részei: a nyári beiskolázási támogatás csökkentéséről, a „Csemői Fészek” program idei évi fordulójának elmaradására gondolok, továbbá „hozzá kellett nyúlnunk” a karácsonyi ajándékozási rendhez is.

A jövő sajnos teljesen bizonytalan.

Még a korábbi években is voltak már decemberben hírek legalább a Magyar Falu Programban várható kiírásokról – most semmilyen információt nem kaptunk.

Amíg nem látjuk a jövő évi költségvetési normatíva főösszegét, addig nem tudunk elindulni a konkrét tervezéssel.

Bárhogy is alakuljon a jövő évi finanszírozásunk, azt gondolom, hogy a 2014 óta megfogalmazott alapvetések nem változhatnak:

- biztonságos működés – hitel felvétele nélkül,

- fejlesztések - nagyléptékű - pályázati forrásból, - kisléptékű – önerőből is,

- helyi adó bevezetése nélkül kell a költségvetési egyensúlyt biztosítanunk,

- önként vállalt feladatok ellátása nem veszélyeztetheti a kötelező feladatellátás biztonságát.

Szeretnélek tájékoztatni Benneteket, hogy a hivatali lányok összeállították a nyugdíjasok karácsonyi csomagját, a hivatali fiúk megkezdték a kiszállítását.

Folyamatosan dolgoznak a kollégák a pénzbeli karácsonyi ellátások listájának összeállításán, majd a folyosításon. S mikor éppen fellélegezhetnének, akkor nekieshetünk a beérkezett szociális célú tűzifa kerélmek elbírálásának, majd a határozatok elkészítésének, hiszen az újév első napjaiban – a szokásoknak megfelelően – megkezdődnek a kiszállítások.

A rengeteg adminisztrációs feladat ellátása miatt nem tudtunk elkészülni a tanyagondnoki szolálat átalakításának dokumentálásával – így januárban testületi ülést fogunk tartani, ahol emellett reményeink szerint már a költségvetési koncepcióról is tárgyalhatunk.

***Tisztelt Képviselő-testület!***

***Köszönöm az idei évi munkátokat is, köszönöm az együttgondolkodást, a bizalmat, a támogatást!***

***Kívánok mindenkinek egészségben gazdag, békés ünnepeket!***

Csemő, 2022. december 8.

Dr. Lakos Roland

polgármester